Wat is jou strestipe? Só help dit om jou stresvlakke te bestuur | Huisgenoot
'n Mens kan nie van stres ontsnap nie. Dit is 'n onvermydelike deel van die lewe. Nou is die lewe nog stresvoller as gewoonlik weens die pandemie en inperking.
Daar is meer snellers – ons is angstig om siek te word, ons is bekommerd oor geliefdes, jy werk van die huis af terwyl jy na kinders moet omsien, en dan is daar spanning oor geldsake weens aflegging of 'n salarisvermindering, om maar 'n paar te noem.
Ons word ook met 'n stroom nuus en inligting oor covid-19 gepeper. Facebook loop oor van kennisgewings. Tegnologie het ons lewe so binnegedring dat baie van ons nou meer van ons af tyd op ons foon of tablet deurbring as saam met ons maat of gesin.